LV Eiropas Savienības Oficiālais Vēstnesis C 93/18

Paziņojums saskaņā ar Līguma par Eiropas Savienības darbību 114. panta 4. punktu – atļauja saglabāt valsts pasākumus, kas ir stingrāki par ES saskaņošanas pasākuma noteikumiem

(Dokuments attiecas uz EEZ)

(2015/C 93/08)

1. Dānija ar 2014. gada 25. novembra vēstuli, ko Komisija saņēma 2014. gada 26. novembrī, paziņoja Komisijai par vēlmi Dānijas tiesību aktos saglabāt (1) tādus valsts noteikumus par nitrīta piedevu izmantošanu gaļas produktos, kas atšķiras no noteikumiem Eiropas Parlamenta un Padomes Regulā (EK) Nr. 1333/2008 (2). Dānijas 27.5.2013. Rīkojums Nr. 542 par pārtikas utt. piedevām pārtikas produktos (BEK nr 542 af 27.5.2013. (tilsætningbekendtgørelsen), Offentliggørelsedato: 31.5.2013., Fødevarerministeriet). Paziņojums attiecas uz vielām kālija nitrīts (E 249) un nātrija nitrīts (E 250) (nitrīti), kas iekļauti regulas II pielikuma E daļā attiecībā uz pārtikas produktu kategoriju Nr. 8 (ES saraksts).

2. Maksimāli pieļaujamais daudzums sākotnēji tika noteiktas Eiropas Parlamenta un Padomes Direktīvā 2006/52/EK (3). Šo direktīvu Eiropas Parlaments un Padome pieņēma 2006. gada 5. jūlijā, un tā balstās uz EK līguma 95. pantu (tagad Līguma par Eiropas Savienības darbību (LESD) 114. pants). Attiecībā uz nitrātu un nitrītu izmantošanu gaļas produktos tās mērķis ir rast kompromisu starp nitrītu aizsargājošo iedarbību, kas tiem piemīt attiecībā uz tādu baktēriju vairošanos, kuras izraisa dzīvībai bīstamo botulisma slimību, un starp kancerogēno nitrozamīnu veidošanās risku, ko rada nitrītu klātbūtne gaļas produktos, saskaņā ar zinātnisko atzinumu, kas saņemts no Eiropas Pārtikas nekaitīguma iestādes (EFSA) un Pārtikas zinātniskās komitejas (SCF). Eiropas Parlamenta un Padomes Direktīvas 95/2/EK (4) sākotnējā redakcijā bija noteikti nitrītu un nitrātu atlieku maksimāli pieļaujamie daudzumi dažādos gaļas produktos. Savukārt ar Direktīvu 2006/52/EK tiek ieviests EFSA 2003. gada atzinumā ieteiktais princips, saskaņā ar kuru nitrītu kontroli veic, pamatojoties uz maksimāli pieļaujamajiem kālija nitrīta (E 249) un nātrija nitrīta (E 250) daudzumiem, ko drīkst pievienot gaļas produktu ražošanas procesā. Šie daudzumi gaļas produktiem ir 150 mg/kg un sterilizētiem gaļas produktiem – 100 mg/kg. Direktīvā 2006/52/EK izņēmuma kārtā ir ietverti maksimālie pieļaujamie atlikumvielu daudzumi dažos konkrētos tradicionālos gaļas produktos, kuros tradicionālā ražošanas procesa dēļ nebija iespējams kontrolēt pievienojamos daudzumus. Šī nitrītu atļautā izmantošana tika pārvietota uz Regulas (EK) Nr. 1333/2008 II pielikumā izklāstīto jauno Savienības atļauto pārtikas piedevu sarakstu un šo pārtikas piedevu lietošanas nosacījumiem, ko izveidoja ar Komisijas Regulu (ES) Nr. 1129/2011 (5).

3. Ar Dānijas Rīkojumu Nr. 542 kālija nitrītu (E 249) un nātrija nitrītu (E 250) atļauts pievienot gaļas produktiem vienīgi tādā apmērā, kas nepārsniedz konkrētos pievienojamos daudzumus. Atkarībā no produktiem šie maksimālie daudzumi ir 0, 60, 100 vai 150 mg/kg. Atšķirībā no Regulas (EK) Nr. 1333/2008 Dānijas noteikumos nav paredzēti izņēmumi saistībā ar principu, ar kuru nosaka nitrītu maksimālos pievienojamos daudzumus, tādējādi nepieļaujot dažu tradicionāli ražotu citu dalībvalstu izcelsmes gaļas produktu laišanu tirgū. Turklāt, ciktāl piemēro 0 un 60 mg/kg daudzumus, Dānijas likumdošanā paredzēts, ka vairākiem gaļas produktiem drīkst pievienot mazākus nitrītu daudzumus nekā regulā noteiktie.

4. Tāpēc Dānijas noteikumi attiecībā uz nitrītu pievienošanu gaļas produktiem ir stingrāki nekā Regulā (EK) Nr. 1333/2008 paredzētie noteikumi.

5. Dānijas Karaliste uzksata, ka atšķirībā no Regulas (EK) Nr. 1333/2008 Dānijā spēkā esošie noteikumi pilnībā atbilst EFSA atzinumam (6), ka nekaitīgus gaļas produktus var ražot, pievienojot ne mazāk kā 50 mg/kg nitrītu. Dānija arī norāda, ka, nosakot mazākus maksimālos pievienojamos daudzumus, ar Dānijas noteikumiem vēl vairāk tiek samazināts nitrozamīnu radītais apdraudējums, kas ir galvenais tās bažu avots. Dānija uzsver, ka, neskatoties uz vairākus gadus spēkā esošajiem noteikumiem, kas paredz pārtikas produktiem pievienot mazākus nitrītu daudzumus, nekad nav radušās problēmas saistībā ar attiecīgo produktu saglabāšanu un Dānijā salīdzinājumā ar citām dalībvalstīm ir ļoti mazs botulisma gadījumu skaits, un kopš 1980. gada nav konstatēts neviens botulisma gadījums, ko būtu izraisījuši gaļas produkti. Jaunākie Dānijas sniegtie dati liecina, ka patēriņa modeļu tendences kopš Komisijas Lēmuma 2010/561/ES (7) nav ievērojami mainījušās. Dāņu patērētās gaļas daudzums pastāvīgi pieaug, bet nitrītus saturošu gaļas produktu patēriņš lielākoties nav mainījies. Visbeidzot, nepārtraukti pieaug gaļas produktu imports no pārējām dalībvalstīm.

6. Komisija 2014. gadā pabeidza teorētisku pētījumu, lai attiecībā uz nitrītiem uzraudzītu ES noteikumu īstenošanu dalībvalstīs. Pētījuma pamatā bija atbildes uz jautājumiem anketās, kas tika nosūtītas visām dalībvalstīm. Tas apliecināja, ka ar dažiem izņēmumiem standarta nitrītu daudzums, kas tiek pievienots nesterilizētiem gaļas produktiem, ir mazāks nekā ES noteiktais maksimālais daudzums, bet lielāks nekā Dānijā noteiktais daudzums. Tika secināts, ka būtu jāturpina pētīt iespēju pārskatīt spēkā esošos maksimālos nitrītu daudzumus. Tādēļ Komisija sāka ad hoc pētījumu par nitrītu izmantošanu un nepieciešamību nozarē dažādās gaļas produktu kategorijās, tostarp aizsardzībai pret Clostridium botulinum. Šī pētījuma secinājumi būs pieejami ne vēlā kā 2015. gada beigās. Turklāt Komisijas Regulā (ES) Nr. 257/2010 (8), ir paredzēta prasība, ka EFSA līdz 2015. gada beigām atkārtoti novērtē nitrītu izmantošanas drošumu. Kopā ar dalībvalstīm veiktā teorētiskā pētījuma secinājumi, ad hoc pētījums attiecībā uz nitrītu izmantošanu nozarē, EFSA veiktais atkārtotais novērtējums un Dānijas iesniegtie dati ļaus Komisijai sākot no 2016. gada pārskatīt maksimālos nitrītu daudzumus.

7. Komisija ar šo paziņojumu rīkosies atbilstoši LESD 114. panta 4. un 6. punktam. LESD 114. panta 4. punktā paredzēts, ka tad, ja pēc kāda ES saskaņošanas pasākuma noteikšanas kāda dalībvalsts vēlas atstāt spēkā savus stingrākos valsts noteikumus 36. pantā minēto būtisko iemeslu dēļ vai nolūkā aizsargāt vidi vai darba vidi, tā dara Komisijai zināmus šos noteikumus, kā arī pamatojumu to atstāšanai spēkā. Komisijai sešu mēnešu laikā pēc Dānijas noteikumu paziņošanas tie ir jāapstiprina vai jānoraida. Šajā laikā Komisija pārbauda, vai Dānijas noteikumu atstāšana spēkā ir attaisnojama ar 36. pantā minētajiem būtiskajiem iemesliem vai vides aizsardzību, vai tie nav patvaļīgas diskriminācijas līdzeklis vai slēpts tirdzniecības ierobežojums un vai tie nerada nevajadzīgu un nesamērīgu šķērsli iekšējā tirgus darbībai.

8. Visām personām, kas vēlas sniegt komentārus par šo paziņojumu, tie jānosūta Komisijai 30 dienu laikā pēc šā paziņojuma publicēšanas. Komentārus, kas iesniegti pēc minētā termiņa, neņems vērā.

9. Sīkāku informāciju par Dānijas paziņojumu var saņemt: Eiropas Komisija Veselības un pārtikas nekaitīguma ģenerāldirektorāts DG SANTE – E7. nodaļa, Pārtikas uzlabotāji Wim Debeuckelaere Tālr. +32 22985095 E-pasts: sante-e7-additives@ec.europa.eu

(1) Atļauja uz pieciem gadiem tika piešķirta ar Komisijas Lēmumu 2010/561/ES.

(2) Eiropas Parlamenta un Padomes 2008. gada 16. decembra Regula (EK) Nr. 1333/2008 par pārtikas piedevām (OV L 354, 31.12.2008., 16. lpp.).

(3) Eiropas Parlamenta un Padomes 2006. gada 5. jūlija Direktīva 2006/52/EK, ar ko groza Direktīvu 95/2/EK par pārtikas piedevām, kas nav krāsvielas vai saldinātāji, un Direktīvu 94/35/EK par saldinātājiem, kurus lieto pārtikas produktos (OV L 204, 26.7.2006., 10. lpp.).

(4) Eiropas Parlamenta un Padomes 1995. gada 20. februāra Direktīva 95/2/EK par pārtikas piedevām, kas nav krāsvielas vai saldinātāji (OV L 61, 18.3.1995., 1. lpp.).

(5) Komisijas 2011. gada 11. novembra Regula (ES) Nr. 1129/2011, ar ko groza Eiropas Parlamenta un Padomes Regulas (EK) Nr. 1333/2008 II pielikumu, izveidojot Eiropas Savienības atļauto pārtikas piedevu sarakstu (OV L 295, 12.11.2011., 1. lpp.).

(6) The EFSA Journal (2003) 14, 1-31, The effects of Nitrites/Nitrates on the Microbiological Safety of Meat Products.

(7) Komisijas 2010. gada 25. maija Lēmums 2010/561/ES par Dānijas paziņotajiem valsts noteikumiem attiecībā uz nitrītu pievienošanu noteiktiem gaļas produktiem (OV L 247, 21.9.2010., 55. lpp.).

(8) Komisijas 2010. gada 25. marta Regula (ES) Nr. 257/2010, ar ko izveido programmu, lai atkārtoti novērtētu pārtikas piedevas, kas atļautas saskaņā ar Eiropas Parlamenta un Padomes Regulu (EK) Nr. 1333/2008 par pārtikas piedevām (OV L 80, 26.3.2010., 19. lpp.).